უნივერსიტეტის ღონისძიებების პორტალი

ასოცირებული პროფესორის, თამარ გურჩიანის, საჯარო ლექცია: ძალადობისკენ მოწოდება და გამოხატვის თავისუფლება
2015-06-12 19:00 (Asia/Dubai)
12 ივნისს 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, ტოლერანტობის სკოლის ფარგლებში, ილიაუნის სამართლის სკოლის ასოცირებული პროფესორი, იურისტი თამარ გურჩიანი წაიკითხავს საჯარო ლექციას თემაზე – ძალადობისკენ მოწოდება და გამოხატვის თავისუფლება.
საჯარო ლექციების ციკლი ტოლერანტობის სკოლის ფარგლებში ახალი პროექტია, რომელსაც ტოლერანტობისა და მრავალფეროვნების ინსტიტუტი (TDI), ილიას სახელმწიფო უნივერსიტეტთან ერთად, 2015 წლის თებერვლიდან ახორციელებს ყოველ პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“.
ტოლერანტობის სკოლის სალექციო კურსი მოიცავს 12 საჯარო ლექციას და ხორციელდება ჰოლანდიის საელჩოს მხარდაჭერით, პროექტის – „ტოლერანტობის, რელიგიის თავისუფლებისა და ადამიანის უფლებების დაცვის ხელშეწყობა საქართველოში“ – ფარგლებში.
ტოლერანტობის სკოლის მიზანია, ხელი შეუწყოს ახალგაზრდებში ტოლერანტობის, რელიგიის თავისუფლებისა და სეკულარული პრინციპების შესახებ ცოდნის გაღრმავებასა და აღნიშნულ საკითხებზე დისკუსიას.
ლექციებს აღნიშნულ თემებზე წაიკითხავენ მოწვეული ლექტორები და მკვლევრები როგორც ილიას სახელმწიფო უნივერსიტეტიდან, ასევე სხვა უნივერსიტეტებიდან და კვლევითი ორგანიზაციებიდან. ლექციების შემდეგ გათვალისწინებულია დისკუსია.
ლექციის დრო: 12 ივნისი, 19:00 საათი
ადგილმდებარეობა: წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია.

პროფ. დრ. ვაიგელის საჯარო ლექცია
2015-06-12 18:00
12 ივნისს, 18:00 საათზე, ილიას სახელმწიფო უნივერსიტეტის G 106 აუდიტორიაში პროფ. დრ. ზიგრიდ ვაიგელი წაიკითხავს საჯარო ლექციას, სათაურით – „ჰანა არენდტი – აზრები და ნაწერები განსხვავებულ პოლიტიკურ და ენობრივ კულტურათა უფსკრულის თავზე“.
ლექცია ჩატარდება ინგლისურ ენაზე, სინქრონული ქართული თარგმანით.
ზიგრიდ ვაიგელის ლექცია ეძღვნება ილიაუნის სოციალური და კულტურის კვლევების ინსტიტუტის დაარსებას და სოცკულტსა და ბერლინის ლიტერატურისა და კულტურის კვლევის ცენტრს (ZfL) შორის თანამშრომლობის შეთანხმების გაფორმებას.
ილიას სახელმწიფო უნივერსიტეტსა და ბერლინის კულტურისა და ლიტერატურის კვლევის ცენტრს (ZfL) შორის ხელი მოეწერება თანამშრომლობის შეთანხმებას. ამ თანამშრომლობის გაღვივებაში შეტანილი წვლილის აღსანიშნავად, ZfL-ის დირექტორს, პროფ. დრ. ზიგრიდ ვაიგელს მიენიჭება ილიას სახელმწიფო უნივერსიტეტის საპატიო დოქტორის წოდება.
დრო: 12 ივნისი, 18:00 საათი
ადგილმდებარეობა : G 106 აუდიტორია
დასწრება თავისუფალია

პროფესორ ნინო დობორჯგინიძის საჯარო ლექცია - "ქართული ენა და XXI საუკუნის გამოწვევები“
2015-06-12 16:00
12 ივნისს, პარასკევს, 16:00 საათზე, ილიას სახელმწიფო უნივერსიტეტის A 101 აუდიტორიაში, ილიაუნის მეცნიერებათა და ხელოვნების ფაკულტეტის საზოგადოებრივ-საგანმანათლებლო პროექტის – „ახალი განმანათლებლობა“ – ფარგლებში, პროფესორი ნინო დობორჯგინიძე წაიკითხავს საჯარო ლექციას თემაზე: “ქართული ენა და XXI საუკუნის გამოწვევები“.
დრო: 12 ივნისი, 16:00 საათი
ადგილმდებარეობა: ილიას სახელმწიფო უნივერსიტეტის A 101 აუდიტორია (ჭავჭავაძის გამზ. №32)
დასწრება თავისუფალია.

რეგიონალური კონფერენცია: „კონსტიტუციის შექმნის პროცესი - გამოწვევები"
2015-06-12 10:00
12 ივნისს, პარასკევს, 10:00 საათზე, ილიას სახელმწიფო უნივერსიტეტის სამართლის სკოლა და კონსტიტუციური კვლევების ცენტრი გამართავს რეგიონალურ კონფერენციას თემაზე – „კონსტიტუციის შექმნის პროცესი – გამოწვევები”, რომელიც მიეძღვნება საქართველოს კონსტიტუციის 20 წლის იუბილეს.
კონფერენციის თემაა საკონსტიტუციო შემოქმედების ისეთი საკითხები, როგორებიცაა კონსტიტუციის გადასინჯვა და ლეგიტიმაცია.
კონფერენციაში, მოხსენებებით წარსდგებიან ილიას სახელმწიფო უნივერსიტეტის, თავისუფალი უნივერსიტეტის, სტამბოლის უნივერსიტეტის, კადირ ჰას უნივერსიტეტის, ბათუმის შოთა რუსთაველის სახელმწიფო უნივერსიტეტისპროფესორები.
კონფერენციაზე განხილული იქნება თურქეთისა და საქართველოს კონსტიტუციური გამოცდილება და დღეს არსებული საკონსტიტუციო პრობლემატიკა, გაანალიზდება წარსულის გაკვეთილები და ფოკუსირება მოხდება სამომავლო პერსპექტივებზე.
კონფერენციის სამუშაო ენებია ქართული და ინგლისური.
დრო: 12 ივნისი, 10:00 საათი
ადგილმდებარეობა: ილიას სახელმწიფო უნივერსიტეტის A 101 აუდიტორია (ჭავჭავაძის გამზ. №32)
დასწრება თავისუფალია.

ილიაუნის ლიტერატურულ კლუბში: გიორგი ლობჟანიძე თანამედროვე სპარსული პოეზიის შესახებ
2015-06-11 19:00
11 ივნისს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი” ილიაუნის ლიტერატურული კლუბი მორიგ შეხვედრაზე გიწვევთ. კლუბის სტუმარი, პოეტი, ირანისტი და მთარგმნელი გიორგი ლობჟანიძე თანამედროვე სპარსული პოეზიის მთავარი ასპექტების შესახებ ისაუბრებს.
შეხვედრის დრო: 11 ივნისი, 19:00 საათი
ადგილმდებარეობა: წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია.

ილიაუნის სამეცნიერო კაფეში: პროფესორ დავით მიქელაძის საჯარო ლექცია - ციტრუსები და ფარისებრი ჯირკვლის ფუნქცია
2015-06-11 19:00
11 ივნისს, 19:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის სამეცნიერო კაფე გიწვევთ შეხვედრაზე ილიას სახელმწიფო უნივერსიტეტის პროფესორთან, დავით მიქელაძესთან.
ლექციის თემაა: ციტრუსები და ფარისებრი ჯირკვლის ფუნქცია
შეხვედრაზე საუბარი იქნება იმის შესახებ, თუ რა ზემოქმედებას ახდენენ ციტრუსებიდან გამოყოფილი ნაერთები ფარისებრი ჯირკვლის მოქმედებაზე. თიროიდული ჰორმონების მოქმედება მრავალმხრივია და მათი უკმარისობა მნიშვნელოვან დარღვევებს იწვევს. ციტრუსებიდან გამოყოფილი ნაერთები თიროიდული ჰორმონების რეგულაციის კორექციას განაპირობებენ.
დრო: 11 ივნისი,19:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. № 3/5)

”ალდაგის” გენერალური დირექტორის, გიორგი ბარათაშვილის, საჯარო ლექცია - "პირველობა ბაზარზე: ლიდერი კომპანიის პასუხისმგებლობა და გამოწვევები"
2015-06-11 14:00
11 ივნისს 14:00 საათზე, ილიას სახელმწიფო უნივერსიტეტის E 207 აუდიტორიაში, ილიაუნის ბიზნესის სკოლის ორგანიზებით, სადაზღვევო კომპანია ”ალდაგის” გენერალური დირექტორი, გიორგი ბარათაშვილი, წაიკითხავს საჯარო ლექციას თემაზე: “პირველობა ბაზარზე: ლიდერი კომპანიის პასუხისმგებლობა და გამოწვევები”. ლექციის ფარგლებში განხილული იქნება სადაზღვევო ბაზრის განვითარება, მისი პერსპექტივები, ლიდერი კომპანიის მოქნილობის, ბაზრის ცვლილებებსა და ბიზნესის გამოწვევებზე დროული რეაქციისა და პროფესიონალიზმის მნიშვნელობა ბაზრის განვითარებისთვის.
დრო: 11 ივნისი, 14:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №3/5)
დასწრება თავისუფალია.

სოსო ჭაუჭიძის მოხსენება: NEP-ის დროინდელი რუსეთის, როგორც „გარდამავალი საზოგადოების“, სტრუქტურული გარდაქმნები
2015-06-10 19:00
10 ივნისს, ოთხშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ილიაუნის სოციალური და კულტურის კვლევების ინსტიტუტის ორგანიზებით, ლექციათა ციკლის – „საბჭოთა პარადიგმები“ – ფარგლებში, სოსო ჭაუჭიძე წაიკითხავს მოხსენებას – ”NEP-ის დროინდელი რუსეთის, როგორც „გარდამავალი საზოგადოების“, სტრუქტურული გარდაქმნები”.
1921 წლის 21 მარტს, საბჭოთა კავშირში ოფიციალურად გამოცხადდა ე.წ. „სამხედრო კომუნიზმის“ (Военный коммунизм) დასასრული და ლენინის ინიციატივით „ახალი ეკონომიკური პოლიტიკის“(Новая экономическая политика, НЭП) თითქმის 8-წლიანი (НЭП 1928 წელს, სტალინის ინიციატივით გაუქმდა) ეტაპი გამოცხადდა. მონეტარული რეფორმისა და უცხოური კაპიტალისთვის საბჭოთა ეკონომიკის გახსნასთან ერთად, НЭП აგრარული სექტორის რესტრუქტურირებასა და კერძო და საჯარო სექტორების სანქცირებულ თანაარსებობასაც გულისხმობდა. თუმცა, ინსტიტუციურ „გადაწყობასა“ და ე.წ. „შერეული ეკონომიკის“ პრინციპების დანერგვას საბჭოთა მოსახლეობის კლასობრივი კომპოზიციის, შრომით ურთიერთობების, ოჯახის ინსტიტუტისა და საზოგადოებრივი ცხოვრების მიკრო-ლოკალური ასპექტების თვისებრივი გარდაქმნაც მოჰყვა.
მომხსენებელი შეეცდება NEP-ის დროინდელი რუსეთის, როგორც „გარდამავალი საზოგადოების“, იმ სტრუქტურულ გარდაქმნებზე ისაუბროს, რომელიც კლასობრივ იდენტობას, კერძო საკუთრების დაბრუნებას, ოჯახის პოლიტიკასა და ქალთა ემანსიპაციას შეეხო.
დრო: 10 ივნისი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. №32)
დასწრება თავისუფალია.

რატი ამაღლობელის “სიტყვის სახელოსნო”: ტექსტი და ინტერტექსტი
2015-06-10 18:00
10 ივნისს, ოთხშაბათს, 18:00 საათზე, ილიაუნის თეატრში, შეხვედრების ციკლის – პოეზია და რეციტაცია – ფარგლებში, რატი ამაღლობელი ისაუბრებს შემდეგ თემებზე: ჰომეროსი მეოცე საუკუნის პოეტებში, ”ილიადა” – მეთვრამეტე სიმღერა; იუსტან ჰიუ ოდენი – “აქილევსის ფარი”; იოსიფ ბროდსკი – “პეპელა”.
მოწვეული სტუმარი, პოეტი და მთარგმნელი, ქეთი ნიჟარაძე, ძველბერძნულად და ქართულად წაიკითხავს სცენებს ჰომეროსის პოემიდან ”ილიადა”. დამსწრე აუდიტორიას შესაძლებლობა ექნება, მოისმინოს იუსტან ჰიუ ოდენისა და იოსიფ ბროდსკის აუდიოჩანაწერები.
დრო: 10 ივნისი, 18:00 საათი
ადგილმდებარეობა: ილიაუნის თეატრი (ჭავჭავაძის გამზ. №32)
დასწრება თავისუფალია.

ამერიკული კომპანიის ვაკანსიები ბიზნესის სკოლის სტუდენტებისთვის
2015-06-10 14:00
10 ივნისს, 14:00 საათზე, ილიას სახელმწიფო უნივერსიტეტის E 207 აუდიტორიაში, ილიაუნის ბიზნესის სკოლის ორგანიზებით, დასაქმების ფორუმის ფარგლებში, ამერიკული კომპანიის – “American PR Strategies” – წარმომადგენლობა საქართველოში სტუდენტებს შესთავაზებს ვაკანსიებს მარკეტინგისა და გაყიდვების მიმართულებით.
დრო: 10 ივნისი, 14:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №3/5)

რუსუდან გოცირიძის მოხსენება: მრავალფეროვნება - გამოწვევები თუ შესაძლებლობები
2015-06-09 18:00
9 ივნისს, 18:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, სტუდენტური პროექტის – “Sapere Aude” – ფარგლებში, ილიას სახელმწიფო უნივერსიტეტის მაგისტრი, თეოლოგი რუსუდან გოცირიძე, წაიკითხავს მოხსენებას თემაზე – „მრავალფეროვნება – გამოწვევები თუ შესაძლებლობები“.
დრო: 9 ივნისი, 18:00 საათი
ადგილმდებარეობა: წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია.

პროფესორ ვლადიმირ ტისმანიანუს საჯარო ლექცია: "ფანტაზიები ხსნის შესახებ ცენტრალურ ევროპაში. კრიზისის პოლიტიკა 1990-იანი წლების შემდეგ"
2015-06-09 18:00
ილიას სახელმწიფო უნივერსიტეტი იწყებს საჯარო ლექციების ციკლს “კრიზისი და კრიტიკა”, რომლის ფარგლებშიც ლექციებს წაიკითხავენ გამოჩენილი უცხოელი მეცნიერები. ციკლის მხარდამჭერია კავკასიის შვეიცარიული აკადემიური ქსელი და ფრიბურგის უნივერსიტეტი (შვეიცარია).
ციკლის ფარგლებში პირველი მომხსენებელი იქნება მერილენდის უნივერსიტეტის (აშშ) პროფესორი, პოსტსაბჭოთა საზოგადოებების კვლევების ცენტრის დირექტორი, ვლადიმირ ტისმანიანუ. 9 ივნისს, 18:00 საათზე, ილიას სახელმწიფო უნივერსიტეტის G 106 აუდიტორიაში ის წაიკითხავს ლექციას თემაზე: “ფანტაზიები ხსნის შესახებ ცენტრალურ ევროპაში. კრიზისის პოლიტიკა 1990-ანი წლების შემდეგ”.
ლექციაზე ვლადიმირ ტისმანიანუ ისაუბრებს მეხსიერებასა და დემოკრატიას შორის ურთიერთკავშირზე პოსტსაბჭოთა რუმინეთში, ასევე – ღირებულებითი და პოლიტიკური კრიზისების ურთიერთკავშირის საკითზე. იგი შეეცდება პასუხი გასცეს მთავარ კითხვას: კვლავ აქვს თუ არა კომუნიზმს და ფაშიზმს მომავალი აღმოსავლეთსა და ცენტრალურ ევროპაში?
დრო: 9 ივნისი, 18:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. №1)
სამუშაო ენა: ინგლისური (თანმიმდევრული ქართული თარგმანით)
დასწრება თავისუფალია.

ლევან ბერძენიშვილის საჯარო ლექცია - „ერთი პოეტის ორი სახელი: გალაკტიონი და ბარათაშვილი“
2015-06-08 19:00
8 ივნისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი”, პროექტის – “ილიაუნის მწერალი” საჯარო ლექციების სერიის “როგორ ვისწავლოთ წერა სხვების შექმნილი დიდი პოემებისა და დრამების დახმარებით” – ფარგლებში, ჩატარდება ლევან ბერძენიშვილის მორიგი საჯარო ლექცია.
ლექციის თემაა: ერთი პოეტის ორი სახელი: გალაკტიონი და ბარათაშვილი
ლევან ბერძენიშვილი განიხილავს შემდეგ თემებს: ქართული პოეზიის ოთხი ასისთავი; ობოლი სული და ღამე; მთაწმინდა, ორი მიახლოება; მთაწმინდის მეზობლები; რომანტიკოსთა სკოლის პირველი კლასის მოსწავლე; რად ჰყვედრი კაცსა; „ბედი ქართლისა“; „…და გადარჩა ის, როგორც ერი“; მზიდან ჩამოსული გენიოსები.
დრო: 8 ივნისი, 19:00 საათი
ადგილმდებარეობა: წიგნის სახლი ”ლიგამუსი”
დასწრება თავისუფალია.

ამერიკელი პროფესორის, ქრისტოფერ ჰაასის, ლექცია - „შუქურის ანარეკლი: ანტიკური ალექსანდრიის ისტორიული სურათი“
2015-06-08 18:00
8 ივნისს, ორშაბათს, 18:00 საათზე, ილიას სახელმწიფო უნივერსიტეტის F 303 ოთახში ვილანოვას უნივერსიტეტის (პენსილვანია, აშშ) ისტორიისა და კლასიკური კვლევების დეპარტამენტის ასოცირებული პროფესორი, ქრისტოფერ ჰაასი, წაიკითხავს ლექციას თემაზე: „შუქურის ანარეკლი: ანტიკური ალექსანდრიის ისტორიული სურათი“.
ლექცია ჩატარდება შუა საუკუნეების კვლევების პროგრამის ფარგლებში.
დრო: 8 ივნისი, 18:00 საათი
ადგილმდებარეობა: ილიას სახელმწიფო უნივერსიტეტის F 303 ოთახი (ჩოლოყაშვილის გამზ. №3/5)

"შექმენი შენი მეტაფორა" - კონკურსის გამარჯვებულთა დაჯილდოება
2015-06-06 16:00
დასრულდა სემიოტიკის კვლევითი ცენტრის მიერ გამოცხადებული კონკურსი სტუდენტებისათვის – “შექმენი შენი მეტაფორა”.
ჟიურიმ (ჟიურის თავმჯდომარე: გიგი თევზაძე; ჟიურის წევრები: ცირა ბარბაქაძე, ანა კორძაია-სამადაშვილი, ნატო დავითაშვილი) გამოავლინა საუკეთესო ნამუშევრები.
“მეტაფორების გამოფენა” და გამარჯვებულთა დაჯილდოების ცერემონიალი შედგება 6 ივნისს, 16:00 საათზე, ილიას სახელმწიფო უნივერსიტეტის წიგნის სახლში “ლიგამუსში” (ჭავჭავაძის გამზ. №32).

ინგლისური ენის საღამო ილიაუნიში
2015-06-05 19:00
5 ივნისს, პარასკევს, 19:00 საათზე, ილიას სახელმწიფო უნივერსიტეტის A101 აუდიტორიაში, ილიაუნის მეცნიერებათა და ხელოვნების ფაკულტეტი გიწვევთ ანგლისტიკის მიმართულების სტუდენტების მიერ მოწყობილ ღონისძიებაზე – “ინგლისური ენის საღამო”.სტუდენტები წარმოადგენენ ინგლისურ ენაზე დამუშავებულ ფართო სპექტრის თემატიკას: Idioms,Proverbs, Hidden Messages, Car Dust Painting, Street Art, Origami, UFOs,Weird Architectural Designs და ა.შ.
დრო: 5 ივნისი, 19:00 საათი
ადგილმდებარეობა: ილიას სახელმწიფო უნივერსიტეტის A101 აუდიტორია (ჭავჭავაძის გამზ. №32)
დასწრება თავისუფალია.

პროფესორ ქეთევან ჯაშის საჯარო ლექცია: "უცხო ენის როლი თარგმანის განსახორციელებლად“
2015-06-05 16:00
5 ივნისს, პარასკევს, 16:00 საათზე, ილიას სახელმწიფო უნივერსიტეტის A 101 აუდიტორიაში, ილიაუნის მეცნიერებათა და ხელოვნების ფაკულტეტის საზოგადოებრივ-საგანმანათლებლო პროექტის – „ახალი განმანათლებლობა“ – ფარგლებში, პროფესორი ქეთევან ჯაში წაიკითხავს საჯარო ლექციას თემაზე: “უცხო ენის როლი თარგმანის განსახორციელებლად“
დრო: 5 ივნისი, 16:00 საათი
ადგილმდებარეობა: ილიას სახელმწიფო უნივერსიტეტის A 101 აუდიტორია (ჭავჭავაძის გამზ. №32)
დასწრება თავისუფალია.

პროფესორ ბესიკ კანკიას სემინარი: „დნმ-ის კვადრუპლექსები სამედიცინო დიაგნოსტიკასა და ნანობიოტექნოლოგიებში“
2015-06-05 15:00
5 ივნისს, პარასკევს, 15:00 საათზე, ილიას სახელმწიფო უნივერსიტეტის G 106 აუდიტორიაში ილიას სახელმწიფო უნივერსიტეტის ბიოფიზიკის ინსტიტუტის ასოცირებული პროფესორი და ოჰაიოს სახელმწიფო უნივერსიტეტის მკვლევარი, ბესიკ კანკია, ჩაატარებს ბიოფიზიკის მიმართულების სემინარს თემაზე: „დნმ-ის კვადრუპლექსები სამედიცინო დიაგნოსტიკასა და ნანობიოტექნოლოგიებში“.
ბესიკ კანკია არის ილიას სახელმწიფო უნივერსიტეტის საბუნებისმეტყველო მეცნიერებებისა და საინჟინრო ფაკულტეტის ასოცირებული პროფესორი ბიოფიზიკის მიმართულებით და ოჰაიოს სახელმწიფო უნივერსიტეტის (აშშ) მკვლევარი. ის არის მრავალი სამეცნიერო ნაშრომის ავტორი. მისი ბოლოდროინდელი კვლევები შეეხება დნმ-ის კვადრუპლექსებს, მათ თერმოდინამიკურ და კინეტიკურ კვლევას, მათ გამოყენებას სამედიცინო დიაგნოსტიკასა და ნანობიოტექნოლოგიებში. უნდა აღინიშნოს, რომ ეს კვლევები დაფინანსებულია არაერთი საერთაშორისო სამეცნიერო (მათ შორის, ბილ და მელინდა გეითსების) ფონდის მიერ.
დრო: 5 ივნისი, 15:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. №1)
დასწრება თავისუფალია

პიარისა და მარკეტინგული კომუნიკაციების კომპანია GEPRA-ს დამფუძნებლის, სოსო გალუმაშვილის, საჯარო ლექცია: ”როგორ მუშაობს პიარი”
2015-06-05 15:00
5 ივნისს, პარასკევს, 15:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის მენეჯერთა კლუბი სტუმრად იწვევს ორგანიზაცია ”ჯეპრას” მმართველს, ბატონ სოსო გალუმაშვილს, რომელიც წაიკითხავს საჯარო ლექციას თემაზე: ,,როგორ მუშაობს პიარი”.
სოსო გალუმაშვილი პიარისა და მარკეტინგის სპეციალისტი და ორგანიზაცია ”ჯეპრას” მმართველი პარტნიორი და უფროსი კონსულტანტია 2002 წლიდან. მისი ოცწლიანი სამუშაო გამოცდილება ბეჭდვით და ელექტრონულ მედიაში, კერძო, საზოგადოებრივ და სახელმწიფო სტრუქტურებში საზოგადოებასთან ურთიერთობის სპეციალისტად და რეკლამის მენეჯერად მუშაობას მოიცავს. სოსო გალუმაშვილი წლების განმავლობაში ხელმძღვანელობდა ”არსის”, ”კავკასუს ონლაინის”, ”ბაზისბანკის”, ”ნიკორას”,”ჰაიდელბერგცემენტის”, საქართველოს დამსაქმებელთა ასოციაციის, ”HSBC ბანკი-საქართველოს”, ”უნიქარდის” ბრენდ საკომუნიკაციო კამპანიებს. მისი საკონსულტაციო საქმიანობა ასევე მოიცავდა კერძო და სახელმწიფო ორგანიზაციების გრძელვადიანი საკომუნიკაციო სტრატეგიებისა და სოციალური პარტნიორობის პროექტების შემუშავებას. მათ შორისაა: სიღარიბის ზღვარს ქვევით მყოფი ოჯახების საიდენტიფიკაციო ბაზის შექმნის საკომუნიკაციო კამპანია, დასაქმების სახელმწიფო პროგრამა, იუსტიციის სამინისტროს საკომუნიკაციო სტრატეგია, ქათმისა და ღორის გრიპის პრევენციის კამპანიები, სოციალური რეფორმის მხარდამჭერი პროგრამა, კოლხეთის ეროვნული პარკის საპრომოუშენო კამპანია, ედრესის ბრენდინგი და კარიერების ბიომრავალფეროვნებისხელშემწყობი პროექტი. სოსო გალუმაშვილი 1999-2010 წლებში საქართველოს სხვადასხვა რეგიონში კონსულტაციებს უწევდა მაჟორიტარ კანდიდატებს საპარლამენტო და ადგილობრივი თვითმართველობის არჩევნებზე. ის თბილისის პიარსკოლის დამფუძნებელიდა სამეთვალყურეო საბჭოს თავმჯდომარეა; ასევე არის საქართველოს მცირე და საშუალო ბიზნესის ასოციაციის დამფუძნებელი.
დრო: 5 ივნისი, 15:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. 3/5)
დასწრება თავისუფალია.

ჰარუკი მურაკამის ”ნორვეგიული ტყე“ - წიგნის პრეზენტაცია
2015-06-04 19:00
4 ივნისს, ხუთშაბათს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი” ილიაუნის ლიტერატურული კლუბი და ”ბაკურ სულაკაურის გამომცემლობა” გიწვევთ ჰარუკი მურაკამის რომანის – ”ნორვეგიული ტყე“ – ქართული თარგმანის პრეზენტაციაზე. რომანს მთარგმნელი თამარ სუბელიანი და ფილოლოგი, ილიას სახელმწიფო უნივერსიტეტის პროფესორი ლევან გიგინეიშვილი წარადგენენ.
დრო: 4 ივნისი, 19:00 საათი
ადგილმდებარეობა: წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია.

UNHCR-ის რეგიონალური მისიის ხელმძღვანელის მოადგილის, ჰაი შელოუს, საჯარო ლექცია: მშვიდობა და უსაფრთხოება
2015-06-04 17:00
4 ივნისს, 17:00 საათზე, ილიას სახელმწიფო უნივერსიტეტის G 106 აუდიტორიაში სამხრეთ კავკასიაში (საქართველო, აზერბაიჯანი, სომხეთი) UNHCR-ის რეგიონალური მისიის ხელმძღვანელის მოადგილე, ჰაი შელოუ წაიკითხავს საჯარო ლექციას თემაზე: მშვიდობა და უსაფრთხოება. ლტოლვილები და იძულებით გადაადგილებული პირები – საფრთხე რეგიონული უსაფრთხოებისა და მშვიდობისათვის.
ჰაი რუბინ დოვედ შელოუ დაიბადა 1961 წელს. გაეროს ლტოლვილთა უმაღლეს კომისარიატში (UNHCR) მოღვაწეობა დაიწყო 1993 წელს ჰონკონგში. სხვადასხვა დროს მუშაობდა პოლონეთში, შვეიცარიაში, აღმოსავლეთ ტიმორში, კანადაში, სამხრეთ სუდანში,საქართველოში კი იმყოფებოდა 1997-1999 წლებში. ბატონი შელოუ ამჟამად რეგიონალური წარმომადგენლის მოადგილეა გაეროს ლტოლვილთა უმაღლესი კომისარიატის თბილისის ოფისში და პასუხისმგებელია სომხეთზე, აზერბაიჯანსა და საქართველოზე.
ბატონ შელოუს აქვს სამართლის დოქტორის ხარისხი, ასევე ის არის მაგისტრი საერთაშორისო სამართალში და ხელოვნებათმცოდნეობის მაგისტრი აღმოსავლეთმცოდნეობის დარგში.
დრო: 4 ივნისი, 17:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. №1)
დასწრება თავისუფალია.

ნატო ინგოროყვას საჯარო ლექცია
2015-06-04 16:00
4 ივნისს, ხუთშაბათს, 16:00 საათზე, ილიას სახელმწიფო უნივერსიტეტის წიგნის სახლში “ლიგამუსი” გაიმართება შეხვედრა ნატო ინგოროყვასთან. ქალბატონი ნატო ინგოროყვა მასწავლებელთა პროფესიული განვითარების ეროვნული ცენტრის ჟურნალ “მასწავლებელისა” და ინტერნეტ-გამოცემა mastsavlebeli.ge-ს მთავარი რედაქტორი და ინფორმაციული განათლების საერთაშორისო ასოციაციის ხელმძღვანელია. მოწვეული სტუმარი წაიკითხავს საჯარო ლექციას თემაზე: “ადამიანი “გლობალურ სოფელში” და მედიაგზავნილების სუპერმარკეტი”, ანუ როგორ ვაქციოთ ინფორმაცია ცოდნად.
დრო: 4 ივნისი, 16:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი “ლიგამუსი” (ჭავჭავაძის გამზ. № 32)
დასწრება თავისუფალია.

მოლიერის „სკაპენის ოინები“ - პრემიერა ილიაუნის თეატრში
2015-06-03 20:00
3, 4, 7 ივნისს ილიაუნის თეატრში მიმდინარე სეზონზე ბოლო, მეხუთე პრემიერა გაიმართება.
ჟან-ბატისტ მოლიერის პიესას – „სკაპენის ოინები“ – რეჟისორი გოგა ქაჩიაბაია წარმოგიდგენთ. სპექტაკლში გამოყენებულია ნაწყვეტები პიესის აკაკი წერეთლისეული თარგმანიდან და ჟღერს იტალიური ხალხური მუსიკა და სიმღერა.
სპექტაკლში ილიაუნის თეატრის მსახიობები თამაშობენ. ასევე, სპეციალურად „სკაპენის ოინებისთვის“ ილიაუნის თეატრმა სამი მსახიობი თბილისის ნოდარ დუმბაძის სახელობის მოზარდმაყურებელთა თეატრიდან მოიწვია. სპექტაკლის მხატვარია ლევან ჭიჭინაძე; კოსტიუმები შეასრულა ციცინო ციცხვაიამ, ხოლო დეკორაცია დამზადდა ილიაუნის თეატრის სახელოსნოში.
პიესა „სკაპენის ოინები“ კომედია დელ’არტეს კლასიკურ სქემას მიჰყვება და „10 ძირითადი ნიღბისგან“ შედგება: ორი შეყვარებული ბიჭი, რომლებიც მამების რისხვას გაურბიან; ორი მშვენიერი, მაგრამ გაურკვეველი წარმომავლობის ღარიბი გოგო; ორი მდიდარი მამა, რომლებიც სახლში ბრუნდებიან, რათა შეყვარებული ბიჭები სულ სხვა გოგოებზე დააქორწინონ; მსახური, კაპიტანი, მოახლე ქალი და ყოვლისშემძლე სკაპენი, რომელიც ორ წუთში ახვევს თავბრუდამხვევ ოინებს, რათა დაამარცხოს სიძუნწე, დაეხმაროს შეყვარებულ ბიჭებს, ბედნიერება გაამეფოს ხმელთაშუაზღვისპირეთის ქალაქ ნეაპოლში და თეატრალური დარბაზი სიცილსა და მხიარულებაში გახვიოს.
ილიაუნის თეატრში მოლიერი კიდევ ერთხელ შეეჯიბრება იტალიურ კომედია დელ’არტეს და ქართველ მაყურებელს შეახსენებს – სკაპენი რომ არა, მსოფლიო დრამატურგიას არც ფიგარო ეყოლებოდა.
სპექტაკლი თბილისის მერიის კულტურული ღონისძიებების ცენტრის ფინანსური მხარდაჭერით დაიდგა.

მარინე ტარასაშვილის საჯარო ლექცია: ”მწვანე სახლი” - ფსიქოანალიტიკური სივრცე ბავშვებისათვის. თეორიული წანამძღვრებისა და შედეგების მიმოხილვა
2015-06-03 19:00
3 ივნისს 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, შეხვედრების სერიის – „ფსიქოანალიზი საუნივერსიტეტო სივრცეში“ – ფარგლებში, ილიაუნის სოციალური და კულტურის კვლევების ინსტიტუტი გიწვევთ საჯარო ლექციაზე – „მწვანე სახლი” – ფსიქოანალიტიკური სივრცე ბავშვებისათვის. თეორიული წანამძღვრებისა და შედეგების მიმოხილვა“.
ბავშვთა ფსიქოანალიზს, ისევე, როგორც ზოგადად ფსიქოანალიზს, საუკუნოვანი ისტორია აქვს და ფროიდიდან იღებს სათავეს. „ბავშვი არის ზრდასრულის მამა“, – ამბობდა ფროიდი, რადგან მიიჩნევდა, რომ ადრეული ბავშვობის პერიოდი, ის ფსიქო-ემოციური, ოჯახური და სოციალური გარემო, რომელშიც ბავშვი იზრდება, ადამიანის ფსიქიკურ სტრუქტურას თავიდანვე აყალიბებს და სხვებთან თუ საკუთარ თავთან ურთიერთობის ფუნდამენტს ქმნის.
ბავშვთა ფსიქოანალიზი ფროიდის შემდეგაც განვითარდა. დაგროვდა კლინიკური მასალა, შეიქმნა კონკრეტული მეთოდიკები. გაიხსნა დაწესებულებები, სადაც ფსიქოანალიზს, როგორც თერაპიას, სხვადასხვა დარღვევის მქონე ბავშვებთან იყენებენ წარმატებით.
„მწვანე სახლიც“ ფსიქოანალიზის წიაღში დაბადებული ერთ-ერთი დაწესებულებაა.
რა არის „მწვანე სახლი“, რატომ შეიქმნა, რა თეორიულ წანამძღვრებს ეფუძნება და რა პრაქტიკული ღირებულება აქვს – ამაზე, ბავშვთა ფსიქოანალიზზე, მის ისტორიაზე, შესაძლებლობებზე, მეცნიერულ საფუძვლებსა და პრაქტიკულ შედეგებზე ისაუბრებს ფსიქოლოგი, ”მწვანე სახლის” დამფუძნებელი და ხელმძღვანელი, მარინე ტარასაშვილი.
დრო: 3 ივნისი, 19:00 საათი
ადგილმდებარეობა: წიგნის სახლის ”ლიგამუსი”
დასწრება თავისუფალია.

ილიაუნის ბიზნესის სკოლა - სტუდენტური ვაკანსია სადაზღვევო კომპანიაში ”იმედი L”
2015-06-03 14:00
3 ივნისს, 14:00 საათზე, ილიას სახელმწიფო უნივერსიტეტის E 406 აუდიტორიაში, ილიაუნის ბიზნესის სკოლის ორგანიზებით, სადაზღვევო კომპანია ”იმედი L” ბიზნესის სკოლის სტუდენტებს შესთავაზებს ვაკანსიას გაყიდვების აგენტის თანამდებობაზე (გარეგაყიდვების მიმართულებით). სტუდენტებს ეძლევათ შესაძლებლობა, გაიარონ სადაზღვევო საქმიანობის შემსწავლელი კურსი და დასაქმდნენ სადაზღვევო ბაზარზე ლიდერ კომპანიაში. სადაზღვევო აგენტის ყოველთვიური ანაზღაურება მოიცავს ფიქსირებულ ხელფასს, საკომისიოსა და დამატებით თანხას.
დრო: 3 ივნისი, 14:00 საათი
ადგილმდებარეობა: ილიას სახელმწიფო უნივერსიტეტის E 406 აუდიტორია (ჩოლოყაშვილის გამზ. №3/5)

ბექა ჩხარტიშვილის მოხსენება - ”ფილოსოფია და იუმორი”
2015-06-02 18:00
2 ივნისს, 18:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, სტუდენტური პროექტის – “Sapere Aude” – ფარგლებში, ილიას სახელმწიფო უნივერსიტეტის მეცნიერებათა და ხელოვნების ფაკულტეტის ბაკალავრიატის საფეხურის სტუდენტი, ბექა ჩხარტიშვილი, წაიკითხავს მოხსენებას თემაზე – „ფილოსოფია და იუმორი“.
დრო: 2 ივნისი, 18:00 საათი
ადგილმდებარეობა: წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია.

საჯარო ლექცია და დისკუსია თემაზე: ცეკვა პოლონეთში - შიდა ცხოვრება
2015-06-02 14:00
2 ივნისს, 14:00 საათზე, ილიას სახელმწიფო უნივერსიტეტის წიგნის სახლში ”ლიგამუსი” გაიმართება საჯარო ლექცია და დისკუსია ვიდეოჩვენებით – “ცეკვა პოლონეთში – შიდა ცხოვრება”. ლექცია-დისკუსიას გაუძღვებიან: გჟეგოჟ კონდრაშუკი (მარი კიური-სადოვსკას უნივერსიტეტი, ლუბლინი), რიჩარდ კალინოვსკი (ლუბლინის ცეკვის თეატრი), ლევან ხეთაგური (ილიას სახელმწიფო უნივერსიტეტი).
ლუბლინის თანამედროვე ცეკვის თეატრი თბილისში ილიას სახელმწიფო უნივერსიტეტის ხელოვნების სამეცნიერო-კვლევითი ინსტიტუტის მოწვევითა და პოლონეთის საგარეო საქმეთა სამინისტროს მხარდაჭერით ჩამოდის.
პოლონური ცეკვის პლატფორმამ 2014 წელს გვაჩვენა, რა საოცრად განსხვავებული შეიძლება იყოს და არის ცეკვა პოლონეთში – თავისი სტილით, ტექნიკით, ტრადიციასთან თუ გეოგრაფიასთან მიბრუნებით, ევროპასთან და მთელ დანარჩენ სამყაროსთან კავშირით ან თუნდაც მართვის საორგანიზაციო მოდელებით. წარმოდგენილი იქნება ნაწყვეტები საცეკვაო დადგმებიდან, რაც წარმოდგენილი იყო 2014 წლის პლატფორმაზე. ეს კი მიზნად ისახავს, გაჩვენოთ რაც შეიძლება საინტერესო ასპექტები (როგორც მხატვრული ასევე ორგანიზაციული), რაც წარმოაჩენს პოლონეთის თანამედროვე ცეკვის მდგომარეობას მისი ინტერდისციპლინური და საერთაშორისო ხასიათით.
პროექტი ხორციელდება საქართველოში ილიას სახელმწიფო უნივერსიტეტის ხელოვნების სამეცნიერო-კვლევითი ინსტიტუტის ინიციატივით, პოლონეთის საგარეო საქმეთა სამინისტროს, ფონდ „კავკასიისა“ და სამეფო უბნის თეატრის მხარდაჭერით.
დრო: 2 ივნისი, 14:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია.

ბაზელის უნივერსიტეტის პროფესორის, ქრისტიან კიორნერის, საჯარო ლექციები
2015-06-01 12:00
1-3 ივნისს ილიას სახელმწიფო უნივერსიტეტს ეწვევა ბაზელის (შვეიცარია) უნივერსიტეტის პროფესორი და ილიას სახელმწიფო უნივერსიტეტის საპატიო დოქტორი, ქრისტიან კიორნერი. ვიზიტის მიზანია სამაგისტრო სალექციო კურსის – „გლობალურიცვლილებების ეკოლოგიური პერსპექტივები“ – ფარგლებში, საჯარო ლექციების წაკითხვა.
თემატიკა:
აქტუალური ეკოლოგიური პრობლემების (კლიმატის გლობალური ცვლილება, მიწათსარგებლობის ცვლილება, ეკოსისტემებზე ანთროპოგენური ზემოქმედება და სხვ.) ფონზე, პროფესორი ქრისტიან კიორნერი განიხილავს შემდეგ საკითხებს: ლიმიტირება და სტრესი ეკოლოგიაში, ფუნქციური ბიოგეოგრაფია, ნახშირბადის ციკლი და ნახშირბადის მარაგი, ბიომრავალფეროვნების ფუნქციური მნიშვნელობა და სხვ.
განრიგი:
1-ლი ივნისი – 12:00 საათი;
2 ივნისი – 11:00-13:00 და 15:00–17:00 საათი;
3 ივნისი – 11:00-13:00 და 15:00–17:00 საათი.
ადგილმდებარეობა:
E 336 აუდიტორია, ილიას სახელმწიფო უნივერსიტეტი (ჩოლოყაშვილის გამზ. №3/5)
ლექციებზე დასწრება თავისუფალია.
პროფესორ ქრისტიან კიორნერის შესახებ:
პროფ. ქ. კიორნერი ერთ-ერთი ყველაზე მაღალრეიტინგული მეცნიერია ეკოლოგიის სფეროში. ავტორია 400-ზე მეტი სამეცნიერო პუბლიკაციისა, არის რამდენიმე აკადემიის და საერთაშორისო სამეცნიერო და გარემოსდაცვითი ორგანიზაციის წევრი და ხელმძღვანელი; ასევე – რამდენიმე საერთაშორისო პერიოდული გამოცემის რედაქტორი და რედკოლეგიის წევრი.
პროფ. ქ. კიორნერი, თითქმის 40 წელია, აქტიურად თანამშრომლობს ქართველ კოლეგებთან – ილიას სახელმწიფო უნივერსიტეტისა და ბოტანიკის ინსტიტუტის მეცნიერებთან: 2006-2012 წლებში მონაწილეობდა საერთო სამეცნიერო პროექტებში; გამოქვეყნებულია და ქვეყნდება ერთობლივი შრომები; არის უნივერსიტეტის ელექტრონული ჟურნალის „Caucasus Biodiversity“ რედკოლეგიის წევრი; მისი მხარდაჭერით, ქართულად ითარგმნა და 2008 წელს ილიას სახელმწიფო უნივერსიტეტის მიერ გამოიცა წიგნი „Alpine Plant Life: Functional Plant Ecology of High Mountain Ecosystems“.

საერთაშორისო კონფერენცია: "რელიგია და სეკულარიზმი კავკასიაში - ახალი კონფიგურაცია"
2015-06-01 10:00
1-3 ივნისს, ილიას სახელმწიფო უნივერსიტეტის G106 აუდიტორიაში გაიმართება საერთაშორისო კონფერენცია სახელწოდებით: „რელიგია და სეკულარიზმი კავკასიაში – ახალი კონფიგურაცია“.
კონფერენციის თემაა ჩრდილოეთ და სამხრეთ კავკასიაში პოლიტიკისა და რელიგიის ურთიერთობის თავისებური ფორმების ჩამოყალიბება, რელიგიურობის ახალი ფორმები და, ზოგადად, რელიგიური ლანდშაფტის ცვლილება პოსტკომუნისტურ პერიოდში.
გარდა ამისა, კონფერენციაზე განხილული იქნება რელიგიის როლი, მისი რეპრეზენტაცია საჯარო სივრცეში და სეკულარიზმის პრობლემატიკა ჩრდილოეთსა და სამხრეთ კავკასიაში.
კონფერენციის ორგანიზატორები არიან: CASCADE / ISSICEU/ ილიას სახელმწიფო უნივერსიტეტი.
კონფერენციის სამუშაო ენაა ინგლისური და რუსული.
კონფერენციის სრული პროგრამა იხილეთ აქ.
დრო: 1-2 ივნისი, 10:00-18:00 საათი, 3 ივნისი, 10:00-14:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. N1)
დასწრება თავისუფალია.

ილიაუნის სამეცნიერო კაფეში: ფრანგი ასოცირებული დოქტორის, მიშელ ლარუ-შარლუს, საჯარო ლექცია
2015-05-29 17:00
29 მაისს, 17:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის სამეცნიერო კაფე გიწვევთ ფრანგი ასოცირებული დოქტორის, მიშელ ლარუ-შარლუს საჯარო ლექციაზე.
ლექციის თემაა: არსებული ურბანული პრობლემები
მიშელ ლარუ-შარლუმ პარიზის პოლიტიკურ მეცნიერებათა ინსტიტუტი დაამთავრა. იგი არის ფილოსოფიის დოქტორი. 2007 წლიდან კი ქალაქ ბორდოს კეთილმოწყობის სამსახურის გენერალური დირექტორი და ბორდოს დიზაინის, არქიტექტურისა და ურბანიზმის ბიენალე აგორას ხელმძღვანელია. 1995 -2007 წლებში მუშაობდა ბორდოს მერიაში ურბანული განვითარების კოორდინატორად. ქ-ნი ლარუ-შარლუ ბორდოს ურბანული პროექტის ინიციატორია.
ფრანგი სტუმარი პრობლემატიკას მიმოიხილავს და არსებული გამოწვევების შესახებ ისაუბრებს. ლექციის შემდეგ გათვალისწინებულია დისკუსია.
დრო: 29 მაისი, 17:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №32)
